የሰዎች ለሰዎች መስራች ካርል ሀይንስ በም አረፉ
አዲስ አበባ ፣ ግንቦት 23 ፣ 2006 (ዋኢማ) – የሰዎች ለሰዎች መስራች የሆኑት ካርል ሀይንስ በም በ86 ዓመታቸው አረፉ።በኢትዮጵያ የምግባረ ሰናይ ስራዎችን በመስራት የሚታወቀው ‘ሰዎች ለሰዎች’ (Menschen für Menschen) ድርጅት መስራች እና  ኦስትሪያዊው የፊልም ተዋናይ የሆኑት ካርል ሀይንስ በም በ86 አመታቸው  አርፈዋል።ሚስተር ካርል በትናንትናው ዕለት በሳልዝበርግ ከተማ ነው  ህይወታቸው ያለፈው።ሚስተር ካርል ለረጅም ጊዜ  በህክምናም  ሲረዱ ቆይተዋል።ድርጅታቸው በኢትዮጵያ በርካታ የልማት ተግባራትን በመደገፍ የሚታወቅ ሲሆን ፥ ለአብነትም በንፁህ መጠጥ ውሃ አቅርቦት ፣ በጤና ፣ በትምህርት ላይ የላቀ ተሳትፎ አለው ።በዚህም ከ4.5 ሚሊየን በላይ ኢትዮጵያዊያን  በግብረ ሰናይ አገልግሎታቸው ተጠቃሚ ሆነዋል።እርሳቸው ያቋቋሙት ‘ሰዎች ለሰዎች’ የእርዳታ ድርጅት ከተወሰኑ ዓመታት ጀምሮ በኢትዮጵያዊቷ ባለቤታቸው አልማዝ ቦም ሲንቀሳቀስ መቆየቱ የሚታወስ ሲሆን ፥ ከ30 ዓመት በላይ በድርጅታቸው ውስጥ  አገልግለዋል።የአምስት ልጆች አባት የነበሩት ሚስተር ካርል በኢትዮጵያ  የክብር  ዜግነት ያገኙና ሁለት አለም አቀፍ የክብር ሽልማቶችንም የተቀዳጁ ነበሩ ።ከጅማ ዩኒቨርስቲ የክብር ዶክትሬት ያገኙት ሚስተር ካርል ፥ በአዲስ አበባ ሳር ቤት አካባቢ ያለው አደባባይም በስማቸው መሰየሙ ይታወቃል። (ኤፍ.ቢ.ሲ.)